《象城秋望》
明代·任彪

惊风撼树寒飕飕，凝云压城颓不流。凤凰已去梧桐老，孤台屹立空清秋。

清秋光景望不极，水共长天同一色。霜华著岸芙蓉红，芦叶凌波雁沙白。

翠微深处烟迷迷，浮屠百尺与云齐。紫霞仙人逝不返，空馀草木寒鸦栖。

倚楼停立吟未了，南桥日落行人少。千门万户砧杵閒，笳声连城山月小。

作者简介：任彪，东莞人。明英宗天顺间人。有《琴侣诗稿》。事见民国张其淦编《东莞诗录》卷八。